ยืนยัน ฉีดวัคซีนไฟเซอร์ เข็ม 2 ให้เด็กชายอายุ 12-18 ปี สร้างภูมิคุ้มกันได้ดีกว่าฉีด 1 เข็ม
นพ.โอภาส การย์กวินพงศ์ อธิบดีกรมควบคุมโรค กล่าวถึงผลการประชุมคณะอนุกรรมการสร้างเสริมภูมิคุ้มกันโรค เมื่อวานนี้ ( 20 ต.ค.) ว่า สมาคมโรคติดเชื้อเด็กและสถาบันวัคซีนแห่งชาติ ได้รายงานผลการศึกษาระดับภูมิคุ้มกันในเด็กวัยรุ่นไทยอายุ 12 ถึง 18 ปี พบว่า จะต้องฉีดวัคซีนไฟเซอร์เข็ม 2 จึงจะมีระดับภูมิคุ้มกันเพียงพอต่อเชื้อไวรัสสายพันธุ์เดลต้า เนื่องจากผลการฉีดเข็มที่ 1 ไม่สามารถป้องกันสายพันธุ์เดลต้าได้ มีภูมิคุ้มกันหลังฉีดไม่ถึงระดับที่ป้องกันโรคได้ สอดคล้องกับผลการทบทวนประสิทธิภาพในการป้องกันโรควิท-19 ของวัคซีนไฟเซอร์ในผู้ใหญ่ได้รับวัคซีนไฟเซอร์ 2 เข็ม มีประสิทธิภาพในการป้องกันการติดเชื้อสูงถึงร้อยละ 94 และลดเหลือร้อยละ 52 การเกิดกล้ามเนื้อหัวใจอักเสบในประเทศไทยน้อยกว่า 10 รายจากการที่มีการฉีดไปแล้วกว่า 2 ล้านคน ทุกรายมีอาการไม่รุนแรงและรักษาหายเป็นปกติเกือบทั้งหมด ซึ่งต่ำกว่าในต่างประเทศและต่ำกว่าเด็กที่ติดเชื้อโควิด-19 ทั้งนี้เป็นไปตามหลักการที่กำหนดคือ จะต้องเป็นไปตามความประสงค์ของผู้ปกครองและนักเรียน ภายใต้ข้อมูลที่เพียงพอต่อการตัดสินใจ เพื่อคำนึงถึงประโยชน์ต่อการป้องกันโรคโควิด-19 และความเสี่ยงของการรับวัคซีน รวมทั้งยังแนะนำให้งดออกกำลังกายหนักเป็นระยะเวลา 7 วัน และภายใน 7 วันหลังจากได้รับวัคซีน หากมีอาการใจสั่น เจ็บหน้าอกหายใจไม่อิ่ม หอบเหนื่อย ให้รีบไปพบแพทย์ โดยบุคลากรทางการแพทย์และสาธารณสุข จะให้ข้อมูลผู้ปกครองในการตัดสินใจและระวังอย่างเพียงพอ